CELEX: 32019D0488
Language: hu
Date: 2019-03-25 00:00:00
Title: A Bizottság (EU) 2019/488 végrehajtási határozata (2019. március 25.) a Galileo program alapján létrehozott rendszer földi infrastruktúrája földrajzi helyének meghatározásáról, az infrastruktúra működéséhez szükséges intézkedések meghozataláról, valamint a 2012/117/EU végrehajtási határozat hatályon kívül helyezéséről szóló (EU) 2016/413 végrehajtási határozatnak az ascensioni és a Falkland-szigeteki GSS állomások tekintetében történő módosításáról (EGT-vonatkozású szöveg.)

26.3.2019   
               
               
                  HU
               
               
                  Az Európai Unió Hivatalos Lapja
               
               
                  L 84/4
               
            
         A BIZOTTSÁG (EU) 2019/488 VÉGREHAJTÁSI HATÁROZATA
         (2019. március 25.)
         a Galileo program alapján létrehozott rendszer földi infrastruktúrája földrajzi helyének meghatározásáról, az infrastruktúra működéséhez szükséges intézkedések meghozataláról, valamint a 2012/117/EU végrehajtási határozat hatályon kívül helyezéséről szóló (EU) 2016/413 végrehajtási határozatnak az ascensioni és a Falkland-szigeteki GSS állomások tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai műholdas navigációs rendszerek létrehozásáról és üzemeltetéséről, valamint a 876/2002/EK tanácsi rendelet és a 683/2008/EK európai parlamenti és tanácsi rendelet hatályon kívül helyezéséről szóló, 2013. december 11-i 1285/2013/EU európai parlamenti és tanácsi rendeletre (1) és különösen annak 12. cikke (3) bekezdésének c) pontjára,
         mivel:
         
                     (1)
                  
                  
                     Az (EU) 2016/413 bizottsági végrehajtási határozat (2) melléklete GSS állomások létesítéséről rendelkezik a Nagy-Britannia és Észak-Írország Egyesült Királyságának (a továbbiakban: Egyesült Királyság) fennhatósága alá tartozó Ascensionon és Falkland-szigeteken.
                  
               
                     (2)
                  
                  
                     Az Egyesült Királyság 2017. március 29-én az Európai Unióról szóló szerződés 50. cikkének megfelelően bejelentette az Európai Tanácsnak az Unióból való kilépésre vonatkozó szándékát. Következésképpen az Egyesült Királyság 2019. március 30-tól harmadik országgá válik és az uniós jog ettől fogva nem alkalmazandó rá, kivéve, ha a kilépésről rendelkező megállapodás más időpontot állapít meg, vagy az Európai Tanács az Egyesült Királysággal egyetértésben egyhangúlag ettől eltérő időpontot határoz meg.
                  
               
                     (3)
                  
                  
                     A legtöbb GSS állomás – elsősorban az Unió és az uniós tagállamok biztonságával kapcsolatos okokból – az Unió valamely tagállamának területén található. A GSS állomásoknak egy harmadik ország területén való létesítése és üzemeltetése mindazonáltal nem zárható ki, de ehhez az adott országgal előzetesen megfelelő megállapodásokat kell kötni, különösen a biztonság tekintetében.
                  
               
                     (4)
                  
                  
                     Következésképpen mivel az Egyesült Királyság 2019. március 30-tól vagy a kilépésről rendelkező megállapodásban rögzített, illetve az Egyesült Királysággal egyetértésben az Európai Tanács által egyhangúlag elfogadott másik időpontban harmadik országgá válik, az Egyesült Királysággal a kérdéses időpontig megkötendő megállapodás hiányában az Ascensionon és a Falkland-szigeteken létesített GSS állomásokat fel kell számolni. Abban az esetben is, ha az Egyesült Királyság kilépésének időpontja 2019. március 30. utánra esik, mindenképpen figyelembe kell venni a két állomást alkotó különböző berendezések eltávolításához és áthelyezéséhez szükséges határidőket.
                  
               
                     (5)
                  
                  
                     Az (EU) 2016/413 végrehajtási határozat mellékletét a fentieknek megfelelően módosítani kell.
                  
               
                     (6)
                  
                  
                     Az e határozatban előírt intézkedések összhangban vannak az 1285/2013/EU rendelet 36. cikkének (1) bekezdésével létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2016/413 végrehajtási határozat mellékletében a GSS állomásokra vonatkozó sorban „A földrajzi hely meghatározása és a működéshez szükséges megvalósítási intézkedések” oszlopban az „Ascension,” és a „Falkland-szigetek” kifejezéseket el kell hagyni.
         
         
            2. cikk
            Ez a határozat az Európai Unió Hivatalos Lapjában való kihirdetését követő harmadik napon lép hatályba.
            Ezt a határozatot 2019. március 30-tól kell alkalmazni.
         
         
            Kelt Brüsszelben, 2019. március 25-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 347., 2013.12.20., 1. o.
         
         
            (2)  A Bizottság (EU) 2016/413 végrehajtási határozata (2016. március 18.) a Galileo program alapján létrehozott rendszer földi infrastruktúrája földrajzi helyének meghatározásáról, az infrastruktúra működéséhez szükséges intézkedések meghozataláról, valamint a 2012/117/EU végrehajtási határozat hatályon kívül helyezéséről (HL L 74., 2016.3.19., 45. o.).